KOMISIJOS REGLAMENTAS (EB) Nr. 332/2005
2005 m. vasario 25 d.
dėl grąžinamųjų išmokų išmokėjimo už į Kroatiją eksportuojamus KN 0406 kodu klasifikuojamus produktus, dėl kurių iki 2003 m. birželio 1 d. pateiktos paraiškos licencijoms gauti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 26 straipsnio 3 dalį ir 31 straipsnio 14 dalį,
kadangi:
(1)
Siekiant užkirsti kelią prekybos srautų nukreipimui, 2003 m. gegužės 28 d. Komisijos reglamento (EB) Nr. 951/2003, nukrypstančio nuo Reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų, ir Reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles (2), 2 straipsniu buvo neleista išmokėti grąžinamųjų išmokų pagal nuo 2003 m. birželio 1 d. eksportui į Kroatiją naudojamas eksporto licencijas už KN 0406 kodu klasifikuojamus produktus, kai 7 langelyje nurodyta kita paskirties vieta nei Kroatija.
(2)
Tai neturėtų turėti poveikio teisei į grąžinamąją išmoką pagal eksporto licencijas, dėl kurių buvo pateiktos paraiškos iki reglamento įsigaliojimo dienos.
(3)
Komisijos reglamento (EB) Nr. 951/2003 2 straipsniu įvestas apribojimas turėtų būti taikomas tik licencijoms, dėl kurių paraiškos buvo pateiktos po 2003 m. birželio 1 d.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Grąžinamosios išmokos už į Kroatiją eksportuojamus KN 0406 kodu klasifikuojamus produktus pagal licencijas, dėl kurių paraiškos pateiktos iki 2003 m. birželio 1 d., kai 7 langelyje nurodyta kita paskirties vieta nei Kroatija ir kurie priklauso I paskirties zonai, kaip nustatyta Komisijos reglamento Nr. 174/1999 (3) 15 straipsnio 3 dalyje, turi būti išmokėtos.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2003 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 25 d.